
PATVIRTINTA
Viešųjų pirkimų tarnybos direktoriaus
2022 m. kovo 29 d. įsakymu Nr. 1S-78
(Viešųjų pirkimų tarnybos direktoriaus
2026 m. gegužės 27 d. įsakymo Nr. 1S-73
redakcija) 


VIEŠŲJŲ PIRKIMŲ TARNYBOS KONSULTANTŲ IR STEBĖTOJŲ SKYRIMO IR ATŠAUKIMO, JŲ TEISIŲ IR PAREIGŲ NUSTATYMO TVARKOS APRAŠAS

I SKYRIUS
BENDROSIOS NUOSTATOS

[bookmark: _Hlk120511158]1. Viešųjų pirkimų tarnybos konsultantų ir stebėtojų skyrimo ir atšaukimo, jų teisių ir pareigų nustatymo tvarkos aprašas (toliau – Tvarkos aprašas) reglamentuoja Viešųjų pirkimų tarnybos (toliau – Tarnyba) valstybės tarnautojų ir darbuotojų, dirbančių pagal darbo sutartis, (toliau kartu – darbuotojai) skyrimo konsultantais perkančiųjų organizacijų viešųjų pirkimų ir projekto konkursų (perkančiųjų subjektų – pirkimų ir projekto konkursų, koncesijas suteikiančiųjų institucijų – koncesijų suteikimo) komisijų (toliau kartu – Komisija) parengtų viešųjų pirkimų, pirkimų, projekto konkursų, koncesijų suteikimo (toliau kartu – pirkimas) dokumentų peržiūrai ir (ar) konsultacijų pasiruošimo pirkimui ir (ar) pirkimo procedūrų vykdymo etape (iki pirkimo sutarties sudarymo) teikimo tvarką, Tarnybos darbuotojų skyrimo stebėtojų teisėmis dalyvauti Komisijos posėdžiuose tvarką, konsultantų ir stebėtojų teises ir pareigas, konsultantų ir stebėtojų atšaukimą. 
2. Konsultantas – Tarnybos darbuotojas, paskirtas Komisijos parengtų pirkimo dokumentų peržiūrai atlikti ir (ar) konsultacijoms pasiruošimo pirkimui ir (ar) pirkimo procedūrų vykdymo etape (iki pirkimo sutarties sudarymo) teikti.
3. Stebėtojas – Tarnybos darbuotojas, įgaliotas dalyvauti Komisijos posėdžiuose. 
4. Tarnybos Teisės skyrius užtikrina konsultantų ir stebėtojų skyrimo procedūrų įgyvendinimą.
5. Kitos Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos viešųjų pirkimų įstatyme, Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatyme (toliau – Pirkimų įstatymas), Lietuvos Respublikos viešųjų pirkimų, atliekamų gynybos ir saugumo srityje, įstatyme (toliau – Gynybos pirkimų įstatymas), Lietuvos Respublikos koncesijų įstatyme ir kituose pirkimus reglamentuojančiuose teisės aktuose. 

II SKYRIUS
KONSULTANTŲ SKYRIMO PAGRINDAS IR TVARKA

6. Tarnybos darbuotojai konsultantais skiriami tik gavus perkančiosios organizacijos, perkančiojo subjekto, koncesiją suteikiančiosios institucijos (toliau kartu – pirkimo vykdytojas) rašytinį prašymą.
7. Pirkimo vykdytojo rašytiniame prašyme turi būti nurodyta:
7.1. pirkimo pavadinimas, pirkimo objekto aprašymas, pirkimo svarba viešajam interesui;
7.2. pirkimo sutarties vertė;
7.3. pasirinktas pirkimo būdas ir trumpas jo pagrindimas, kodėl šis pirkimo būdas yra efektyviausias;
7.4. numatoma pirkimo paskelbimo data;
7.5. pirkimo vykdytojo veiksmų planas (grafikas) su numatomomis datomis, kuriuo vadovaudamasis pirkimo vykdytojas planuoja vykdyti pirkimą (nuo pasiruošimo pirkimui iki sutarties sudarymo, įskaitant, bet neapsiribojant, rinkos konsultacijos (jeigu tokia vykdoma) paskelbimo datą ir jos vykdymo trukmę, pirkimo dokumentų pateikimo konsultantams datą, konsultantų pateiktų pastabų ir pasiūlymų derinimui (ne mažiau kaip du derinimo etapus) laikotarpį, numatomą pasiūlymų pateikimo datą ir pirkimo sutarties sudarymo datą);
7.6. pirkimo etapas, nurodytas Tvarkos aprašo 8 punkte, kuriam yra reikalingi konsultantai;
7.7. informacija, ar rengiant pirkimo dokumentus bus naudojami Tarnybos parengti pavyzdiniai ir tipiniai pirkimo dokumentai, o jeigu jie nebus naudojami dėl Viešųjų pirkimų įstatymo 87 straipsnio 1 dalyje nustatytų aplinkybių – motyvuotas jų netaikymo pagrindimas. 
8. Konsultantai gali būti skiriami:
8.1. konsultacijoms teikti pasiruošimo pirkimui etape ir (ar)
8.2. parengtų pirkimo dokumentų peržiūrai, ir (ar)
8.3. konsultacijoms teikti pirkimo procedūrų vykdymo etape (iki pirkimo sutarties sudarymo).
9. Sprendimas dėl konsultantų skyrimo priimamas per 10 darbo dienų nuo rašytinio pirkimo vykdytojo prašymo Tarnyboje gavimo dienos. Šis terminas gali būti pratęstas iki 10 darbo dienų, jeigu yra poreikis patikslinti iš pirkimo vykdytojo gautą informaciją Tvarkos aprašo 10 punkte nustatyta tvarka.
10. Jeigu gavus pirkimo vykdytojo rašytinį prašymą paaiškėja, kad sprendimui dėl konsultantų skyrimo priimti yra būtina papildoma informacija, Tarnyba per 5 darbo dienas kreipiasi į pirkimo vykdytoją, prašydama pateikti tokią informaciją. Jeigu per Tarnybos nustatytą terminą, kuris negali būti trumpesnis kaip 5 darbo dienos, papildoma informacija nepateikiama, priimamas sprendimas konsultantų neskirti, apie tai informuojant pirkimo vykdytoją. 
11. Jeigu pirkimo vykdytojo rašytinis prašymas skirti konsultantus pasirengimo pirkimui etape ir (ar) parengtų pirkimo dokumentų peržiūros etape Tarnybai pateikiamas iki numatomo vykdyti pirkimo paskelbimo likus mažiau nei 20 darbo dienų, toks pirkimo vykdytojo prašymas nenagrinėjamas.
12. Sprendimas skirti konsultantus priimamas, kai pirkimo dokumentai bus rengiami naudojant Tarnybos parengtus pavyzdinius ir tipinius pirkimo dokumentus (išskyrus Viešųjų pirkimų įstatymo 87 straipsnio 1 dalyje numatytas išimtis), ir kai pirkimas atitinka bent vieną iš nurodytų kriterijų: 
12.1. pirkimas vykdomas Tarnybos veiklos planavimo dokumentuose nustatytuose prioritetiniuose sektoriuose;
12.2. pirkimo vertė atitinka tarptautinio pirkimo vertės ribai keliamas sąlygas;
12.3. pirkimas yra skirtas įgyvendinti strateginius valstybės tikslus, įtvirtintus strateginio lygmens planavimo dokumentuose ar orientuotas į Lietuvos Respublikos Vyriausybės veiklos prioritetų įgyvendinimą.
13. Sprendimą dėl konsultantų skyrimo pirkime priima Tarnybos direktorius, direktoriaus pavaduotojai, Tarnybos vyriausiasis patarėjas ir skyrių vedėjai kartu. Nusprendus skirti konsultantus pirkime, konsultantais skiriami ne mažiau kaip 2 Tarnybos darbuotojai, kurie paskiriami pasirinktinai iš Tarnybos Darniųjų pirkimų skyriaus, Metodinės pagalbos skyriaus, Pirkimų valdysenos skyriaus, Prevencijos skyriaus ar Priežiūros skyriaus.  
14. Priėmus sprendimą skirti konsultantus pirkime, taip pat nusprendžiama, kurio Tarnybos skyriaus, nurodyto Tvarkos aprašo 13 punkte, vedėjas ir Tarnybos direktoriaus pavaduotojas ar Tarnybos vyriausiasis patarėjas kuruos konsultantų darbą (toliau – kuruojantys vadovai) pirkime. 
15. Sprendimas neskirti konsultantų priimamas:
15.1. Tvarkos aprašo 10 punkte nustatytu atveju;
15.2. kai pirkimas neatitinka Tvarkos aprašo 12 punkte nurodytų kriterijų; 
15.3. kai pirkimas atitinka Tvarkos aprašo 12 punkte nurodytus kriterijus, tačiau konsultantų skirti nėra galimybės dėl Tarnybos darbuotojų užimtumo;
15.4. kai Europos Sąjungos, atskirų valstybių ar finansinių institucijų finansinę paramą administruojantys ir (ar) audituojantys viešieji juridiniai asmenys dalyvauja rengiantis pirkimui, rengiant pirkimo dokumentus, vykdant pirkimo procedūras, ir (ar) teikia su tuo susijusias konsultacijas;  
15.5. kai pirkimo vykdytojas yra pateikęs prašymą (-us) dėl konsultantų skyrimo keliems pirkimams, tačiau Tarnyba, siekdama užtikrinti kuo platesnį konsultacinės pagalbos prieinamumą skirtingiems pirkimo vykdytojams, neatrinko konkretaus pirkimo dėl to, kad konsultantų skyrimas jame nesukurtų pridėtinės vertės;
15.6. kai Tarnyba per pastaruosius 2 metus nuo pirkimo vykdytojo prašymo pateikimo dienos jau yra skyrusi konsultantus į panašaus pobūdžio to paties pirkimo vykdytojo pirkimą ir nėra pagrindo laikyti, kad pirkimas, į kurį prašoma skirti konsultantus, yra iš esmės kitokio pobūdžio ar sudėtingesnis.
16. Tarnyba sprendimą dėl konsultantų skyrimo ar neskyrimo pateikia pirkimo vykdytojui raštu. Jei nusprendžiama skirti konsultantus, rašte nurodoma, kuriame pirkimo etape konsultantai dalyvaus, ir pateikiami konsultantų konfidencialumo pasižadėjimai.  
17. Kuruojantys vadovai privalo pasirašyti konfidencialumo pasižadėjimus iki konsultantų darbo pradžios. 

III SKYRIUS
KONSULTANTŲ DARBO ORGANIZAVIMO TVARKA

18. Pasiruošimo pirkimui etapas apima: rinkos tyrimą, taip pat rinkos konsultacijas, jei jos vykdomos, pirkimo techninės specifikacijos projekto ir kitų dokumentų (jeigu tokie pridedami) peržiūrą tiek, kiek tai susiję su rinkos tyrimo ar rinkos konsultacijos atlikimu, taip pat pirkimo vykdytojo posėdžius (susitikimus), vykstančius iki pirkimo pradžios, kuriuose aptariami su pasiruošimu pirkimui susiję klausimai.
19. Konsultantai teikia konsultacijas ir rinkos tyrimo, rinkos konsultacijos dokumentus, parengtus pirkimo dokumentus peržiūri tik ta apimtimi, kiek tai nereikalauja specialių žinių apie pirkimo objektą. 
20. Pasiruošimo pirkimui etape konsultantai teikia konsultacijas pirkimo vykdytojui Viešųjų pirkimų įstatymo, Pirkimų įstatymo, Gynybos pirkimų įstatymo, Koncesijų įstatymo ar šių įstatymų įgyvendinamųjų teisės aktų taikymo klausimais, taip pat pagal pirkimo vykdytojo poreikį peržiūri pirkimo vykdytojo parengtus rinkos tyrimo, rinkos konsultacijos dokumentus. Parengtų rinkos tyrimo, rinkos konsultacijos dokumentų peržiūra pirkime atliekama pirkimo vykdytojui pateikus Tarnybos paskirtiems konsultantams rinkos tyrimo, rinkos konsultacijos dokumentų projektą. Pastabos ir (ar) rekomendacijos dėl konsultantams pateiktų rinkos tyrimo, rinkos konsultacijos dokumentų sąlygų pirkimo vykdytojui pateikiamos per 5-10 darbo dienų, o kai rinkos tyrimo, rinkos konsultacijos dokumentų apimtis didelė, sudėtingas sąlygų turinys bei perkamo objekto ypatumai lemia didesnes laiko sąnaudas – per 10-20 darbo dienų elektroniniu paštu. 
21. Po konsultantų pateiktų pastabų ir (ar) rekomendacijų pirkimo vykdytojas dokumentus koreguoja taip, kad visos dokumentuose atliktos korekcijos būtų matomos, naudojant redagavimo žymas. 
22. Pirkimo vykdytojas, gavęs iš konsultantų pastabas ir (ar) rekomendacijas rinkos tyrimo ar rinkos konsultacijos dokumentams, iki rinkos tyrimo ar rinkos konsultacijos pradžios informuoja konsultantus elektroniniu paštu arba nuotolinio susitikimo, naudojant MS TEAMS ar kitą platformą, metu, ar į pateiktas pastabas ir (ar) rekomendacijas atsižvelgta (neatsižvelgta). Jeigu į konsultantų pateiktas pastabas ir (ar) rekomendacijas neatsižvelgta, pirkimo vykdytojas argumentuotai pagrindžia, kodėl neatsižvelgta. Susitikimas, naudojantis MS TEAMS ar kita platforma, gali būti įrašomas.
23. Konsultantai per 4 darbo dienas susipažįsta su pirkimo vykdytojo motyvais atsižvelgti (neatsižvelgti) į rinkos tyrimo ar rinkos konsultacijos dokumentams pateiktas pastabas ir (ar) rekomendacijas ir, jeigu nesutinka su pirkimo vykdytojo pozicija, elektroniniu paštu pateikia pirkimo vykdytojui tokio nesutikimo argumentus. 
24. Esant poreikiui pirkimo vykdytojas konsultantams gali pateikti pagal konsultantų pastabas ir (ar) rekomendacijas Tvarkos aprašo 21 punkte nustatyta tvarka patikslintas rinkos tyrimo, rinkos konsultacijos dokumentų sąlygas pakartotinei peržiūrai. Pakartotinei dokumentų peržiūrai taikomi mutatis mutandis Tvarkos aprašo 20 punkte nustatyti terminai. 
25. Pirkimo vykdytojui gavus konsultantų pastabas ir (ar) rekomendacijas dėl patikslintų rinkos tyrimo ar rinkos konsultacijos dokumentų sąlygų, toliau mutatis mutandis taikomos Tvarkos aprašo 21-23 punktų nuostatos.
26. Parengtų pirkimo dokumentų peržiūra atliekama šia apimtimi: 
26.1. vertinamas pirkimo būdo pasirinkimo pagrįstumas;
26.2. pirkimo objekto (ne)skaidymas į dalis;
26.3. techninės specifikacijos reikalavimų, tiekėjų kvalifikacijos reikalavimų, kokybės vadybos ir aplinkos apsaugos vadybos sistemos standartų reikalavimų, pašalinimo pagrindų, nacionalinio saugumo, aplinkosauginių reikalavimų atitiktis Viešųjų pirkimų įstatymo, Pirkimų įstatymo, Gynybos pirkimų įstatymo, Koncesijų įstatymo ir šių įstatymų įgyvendinamųjų teisės aktų nuostatoms; 
26.4. pasiūlymų vertinimo kriterijų ir tvarkos, sutarties projekto (pagrindinių sutarties sąlygų) atitiktis Viešųjų pirkimų įstatymo, Pirkimų įstatymo, Gynybos pirkimų įstatymo, Koncesijų įstatymo ir šių įstatymų įgyvendinamųjų teisės aktų nuostatoms.
27. Konsultantai, atlikdami parengtų pirkimo dokumentų peržiūrą, įtarę galimus Viešųjų pirkimų įstatymo, Pirkimų įstatymo, Gynybos pirkimų įstatymo, Koncesijų įstatymo ir šių įstatymų įgyvendinamųjų teisės aktų pažeidimus, gali išplėsti parengtų pirkimo dokumentų peržiūros apimtį.
28. Parengtų pirkimo dokumentų peržiūra pirkime atliekama pirkimo vykdytojui pateikus konsultantams pirkimo dokumentų projektą. Konsultantai pastabas ir (ar) rekomendacijas dėl pateiktų pirkimo dokumentų sąlygų atitikties galiojančiam teisiniam reglamentavimui pirkimo vykdytojui pateikia per 5-10 darbo dienų, o kai pirkimo dokumentų apimtis yra didelė, sąlygų turinys sudėtingas ir (ar) pirkimo objekto ypatumai lemia didesnes peržiūros laiko sąnaudas – per 10-20 darbo dienų elektroniniu paštu. 
29. Pirkimo vykdytojui gavus iš konsultantų pastabas ir (ar) rekomendacijas dėl pirkimo dokumentų, mutatis mutandis taikomos Tvarkos aprašo 21-23 punktų nuostatos.
30. Konsultantai pastabas ir (ar) rekomendacijas dėl rinkos tyrimo, rinkos konsultacijos dokumentų ir (ar) pirkimo dokumentų sąlygų (įskaitant Tvarkos aprašo 22-23 punktuose numatytus atvejus) atitikties galiojančiam teisiniam reglamentavimui, atsakymus į pirkimo vykdytojo raštu pateiktus klausimus, prieš pateikiant juos pirkimo vykdytojui, pagal kompetenciją ir klausimų pobūdį žodžiu, elektroniniu paštu arba MS TEAMS platformoje suderina su kuruojančiais vadovais. 
31. Konsultacijų teikimas pirkimo procedūrų vykdymo etape apima atsakymų žodžiu ar raštu (elektroniniu paštu) į pirkimo vykdytojui iškilusius klausimus teikimą dėl pirkimo procedūrų (nuo pirkimo pradžios iki pirkimo sutarties sudarymo) vykdymo teisėtumo. Konsultantai neatlieka tiekėjų pateiktų paraiškų (kai jos teikiamos), pasiūlymų, pretenzijų ar kitų tiekėjo ar pirkimo vykdytojo pirkimo procedūrų metu pateiktų dokumentų vertinimo ir su tuo susijusių pirkimo vykdytojo parengtų dokumentų peržiūros.

IV SKYRIUS
KONSULTANTŲ TEISĖS IR PAREIGOS

32. Konsultantas turi teisę:
32.1. dalyvauti pirkimo vykdytojo organizuojamuose pasitarimuose pasiruošimo pirkimui ir pirkimo procedūrų vykdymo etapuose; 
32.2. prašyti pateikti visą su pirkimu susijusią informaciją, kiek tai būtina konsultanto funkcijoms vykdyti; 
32.3. kreiptis į kitus Tarnybos darbuotojus dėl pirkime kylančių klausimų. 
33. Konsultantas turi pareigą:
33.1. pasirašyti konfidencialumo pasižadėjimą ir deklaruoti privačius interesus Lietuvos Respublikos viešųjų ir privačių interesų derinimo įstatymo nustatyta tvarka; 
33.2. atlikdamas pirkimo dokumentų peržiūrą, taip pat vertindamas pasiruošimo pirkimui etapo ir pirkimo procedūrų vykdymo etapo teisėtumą, teikti tik Tarnybos poziciją atitinkančias pastabas ir (ar) rekomendacijas;
33.3. patekęs į interesų konflikto situaciją, nusišalinti nuo konsultavimo pirkimo procese; 
33.4. įtaręs galimus Lietuvos Respublikos konkurencijos įstatymo pažeidimus, apie tai raštu informuoti Konkurencijos tarybą;
33.5. įtaręs galimą korupcinio pobūdžio nusikalstamą veiką, per įmanomai trumpiausią laiką apie tai pranešti Lietuvos Respublikos prokuratūrai, Specialiųjų tyrimų tarnybai arba kitai ikiteisminio tyrimo institucijai;
33.6. įtaręs galimus Viešųjų pirkimų įstatymo, Pirkimų įstatymo, Gynybos pirkimų įstatymo, Koncesijų įstatymo pažeidimus, tarnybiniu pranešimu nedelsiant, bet ne vėliau kaip kitą darbo dieną, informuoti Tarnybos direktorių.
        
V SKYRIUS
KONSULTANTŲ ATŠAUKIMAS  

34. Konsultantas gali būti atšauktas jo motyvuotu rašytiniu prašymu.
35. Konsultantas visais atvejais turi būti atšauktas:  
35.1. nustačius, kad konsultantas nevykdo ar netinkamai vykdo Tvarkos aprašo IV skyriuje nustatytas pareigas arba piktnaudžiauja suteiktomis teisėmis;
35.2. nustačius, kad konsultantas pateko į interesų konflikto situaciją;
35.3. nustačius, kad pirkimo vykdytojas nebendradarbiauja su Tarnyba, įskaitant atvejus, kai pirkimo vykdytojas nesilaiko Tvarkos aprašo 7.5 papunktyje nurodyto veiksmų plano (grafiko) ir dėl to pirkimo vykdymo terminai pailgėja daugiau kaip 1 mėnesiu, taip pat kai konsultantai ilgiau kaip 2 mėnesius neatlieka konsultavimo pirkime pagal Tvarkos apraše numatytą tvarką; 
35.4. pasibaigus konsultantu paskirto darbuotojo tarnybos ar darbo santykiams su Tarnyba, nepriklausomai nuo tarnybos ar darbo santykių pasibaigimo priežasčių.   
36. Pirkimo vykdytojas apie konsultanto atšaukimą Tvarkos aprašo 34-35 punktuose nustatytais atvejais informuojamas raštu.   
37. Konsultanto dalyvavimas pirkime laikomas pasibaigusiu, kai pasibaigia pirkimo etapas, į kurį konsultantas buvo paskirtas, arba konsultantas atšaukiamas Tvarkos aprašo 34-35 punktuose nustatytais atvejais.    

VI SKYRIUS
STEBĖTOJŲ SKYRIMO PAGRINDAS IR TVARKA

38. Stebėtojais dalyvauti Komisijos posėdžiuose skiriami Tarnybos darbuotojai tik gavus pirkimo vykdytojo rašytinį prašymą, atitinkantį Tvarkos aprašo 7 punkte, išskyrus 7.6 ir 7.7 papunkčius, nustatytus reikalavimus.
39. Stebėtojų skyrimui mutatis mutandis taikomos Tvarkos aprašo 13-14 punktų nuostatos.
40. Stebėtojas dalyvauti Komisijos posėdžiuose skiriamas įgaliojimu, kurio forma nustatyta Tvarkos aprašo priede.
41. Tarnyba sprendimą dėl stebėtojo skyrimo ar neskyrimo pateikia pirkimo vykdytojui raštu. Jei nusprendžiama skirti stebėtoją, prie rašto pridedami stebėtojo konfidencialumo pasižadėjimas ir įgaliojimas.  

VII SKYRIUS
STEBĖTOJŲ TEISĖS IR PAREIGOS

[bookmark: _Hlk95725515]42. Stebėtojas turi teisę: 
[bookmark: _Hlk95725171]42.1. dalyvauti Komisijos posėdžiuose;
42.2. teikti nuomonę dėl pirkimo dokumentų nuostatų teisėtumo;
42.3. teikti nuomonę dėl Komisijos veiksmų ir priimamų sprendimų teisėtumo, Komisijos protokolų turinio;
42.4. prašyti pateikti visą su pirkimu susijusią informaciją, kiek tai būtina stebėtojo funkcijoms vykdyti.
43. Stebėtojas turi pareigą:
43.1. pasirašyti konfidencialumo pasižadėjimą ir deklaruoti privačius interesus Lietuvos Respublikos viešųjų ir privačių interesų derinimo įstatymo nustatyta tvarka; 
43.2. patekęs į interesų konflikto situaciją, nusišalinti nuo bet kokio su pirkimu susijusio proceso stebėjimo;
43.3. nesikišti į Komisijos sprendimų priėmimą ir nedaryti įtakos jų priėmimui. Stebėtojo naudojimasis Tvarkos aprašo 42 punkte nustatytomis teisėmis nelaikomas kišimusi ar įtakos darymu Komisijos sprendimų priėmimui;
43.4. įtaręs galimus Viešųjų pirkimų įstatymo, Pirkimų įstatymo, Gynybos pirkimų įstatymo, Koncesijų įstatymo pažeidimus, apie tai tarnybiniu pranešimu nedelsdamas, bet ne vėliau kaip kitą darbo dieną, informuoti Tarnybos direktorių;
43.5. įtaręs galimus Lietuvos Respublikos konkurencijos įstatymo pažeidimus, apie tai raštu informuoti Konkurencijos tarybą;
43.6. įtaręs galimą korupcinio pobūdžio nusikalstamą veiką, per įmanomai trumpiausią laiką apie tai pranešti Lietuvos Respublikos prokuratūrai, Specialiųjų tyrimų tarnybai arba kitai ikiteisminio tyrimo institucijai.

VIII SKYRIUS
STEBĖTOJŲ ĮGALIOJIMŲ PANAIKINIMAS IR PABAIGA

44. Įgaliojimas stebėtojui pasibaigia:
44.1. stebėtojo motyvuotu rašytiniu prašymu;
44.2. pasibaigus įgaliojimo terminui;
44.3. pasibaigus pirkimo procedūroms;
44.4. panaikinus įgaliojimą.
45. Įgaliojimas stebėtojui panaikinamas šiais atvejais:
45.1. turint informacijos, kad stebėtojas nevykdo ar netinkamai vykdo Tvarkos aprašo VII skyriuje nustatytas pareigas, piktnaudžiauja suteiktomis teisėmis;
45.2. stebėtojui patekus į interesų konflikto situaciją;
45.3. pasibaigus stebėtoju paskirto Tarnybos darbuotojo tarnybos ar darbo santykiams su Tarnyba, nepriklausomai nuo tarnybos ar darbo santykių pasibaigimo priežasčių.   
46. Pirkimo vykdytojas apie įgaliojimo stebėtojui pabaigą ar panaikinimą Tvarkos aprašo 44-45 punktuose nustatytais atvejais informuojamas raštu.

_______________ 




Viešųjų pirkimų tarnybos konsultantų ir stebėtojų skyrimo ir atšaukimo, jų teisių ir pareigų nustatymo tvarkos aprašo priedas 

(Įgaliojimo forma)

ĮGALIOJIMAS 
202_ - ___ - ___ 
Vilnius


Įgalioju Viešųjų pirkimų tarnybos _____________________________________________
                                                                  (valstybės tarnautojo ar darbuotojo, dirbančio pagal darbo sutartį, vardas, pavardė,  pareigos)   
dalyvauti ________________________________________________________________________
              (perkančiosios organizacijos, perkančiojo subjekto, koncesiją suteikiančiosios institucijos pavadinimas, juridinio asmens  kodas)  vykdomo ________________________________________________________________________   
[bookmark: _Hlk98499604]        (viešojo pirkimo/ pirkimo/ projekto konkurso / koncesijos pavadinimas, numeris, paskelbimo šaltinis ir paskelbimo data (jei skelbta) 
 komisijos posėdžiuose Viešųjų pirkimų tarnybos stebėtojų ir konsultantų skyrimo ir atšaukimo, jų teisių ir pareigų nustatymo Tvarkos aprašo, patvirtinto Viešųjų pirkimų tarnybos direktoriaus 202_ m.  _________________d. įsakymu Nr. _____ „Dėl Viešųjų pirkimų tarnybos konsultantų ir stebėtojų skyrimo ir atšaukimo, jų teisių ir pareigų nustatymo Tvarkos aprašo patvirtinimo“, VII skyriuje nustatytomis teisėmis ir pareigomis. 
Šis įgaliojimas yra be teisės perįgalioti. 
Šis įgaliojimas galioja iki ___________________________________________________ .     (nurodoma konkreti data arba, kad įgaliojimas galioja iki viešojo pirkimo/ pirkimo/ koncesijos suteikimo procedūros pabaigos ar įgaliojimo panaikinimo) 
                 
____________________________________                                       	  __________________        
Įgaliojimą pasirašančio asmens vardas, pavardė, pareigos                                                                  	    parašas

______________________

